Jul 08,2015
మ్యాగీని మండించేందుకు రూ.20కోట్లు
         న్యూఢిల్లీ: వివాదాస్పదమైన ఇన్‌స్టంట్‌ నూడుల్స్‌ 'మ్యాగీ' నాశనానికి నెస్లే ఇండియా సంస్థ అంబూజా సిమెంట్‌కు రూ.20 కోట్ల మేర చెల్లించింది. భారత్‌లో ఉత్పత్తి చేసిన మ్యాగీ నూడుల్స్‌లో ప్రాణహాని కలిగించే రసాయనాలు మోతాదుకు మించి ఉండటంతో అహార నియంత్రణ సంస్థ 'ఎఫ్‌ఎస్‌ఎస్‌ఏ' వీటిపై నిషేధం విధించిన సంగతి తెలిసిందే. దీనికి తోడు సంస్థ కూడా స్వచ్ఛందంగా తమ మ్యాగీ ఉత్పత్తులను వెనక్కి తీసుకుంది. మార్కెట్‌ నుంచి వెనక్కి తెప్పించిన మ్యాగీ నూడుల్స్‌ను సిమెంట్‌ ఫర్నీస్‌లలో మండించి ధ్వసం చేయడానికి అంబూజా సిమెంట్‌తో నెస్లే సంస్థ ఒక ఒప్పందం కుదుర్చుకుంది. మరోవైపు వివాదాస్పద మ్యాగీ ప్యాకెట్లను మహారాష్ట్ర చంద్రపూర్‌లోని అంబూజా సిమెంట్‌ ప్లాంట్‌లో ధ్వంసం చేయనున్నారు. దీనికి ఎంత మొత్తం చెల్లించేది మాత్రం నెస్లే వర్గాలు స్పష్టం చేయలేదు. అహార నియంత్రణ సంస్థ ఎఫ్‌ఎస్‌ఎస్‌ఎఐ ఆదేశాల మేరకు రూ.320 కోట్ల మేర విలువ చేసే మ్యాగీని ధ్వంసం చేయనున్నామని గత మాసంలో నెస్లే సంస్థ వెల్లడించిన విషయం తెలిసిందే.
మీ స్నేహితులకు రికమెండ్ చెయ్యండి